Veiligheidsplan teen gesinsgeweld tydens Covid-19-pandemie - Corona Krisissentrum
Tuis / COVID-19 / Veiligheidsplan teen gesinsgeweld tydens Covid-19-pandemie
Veiligheidsplan teen gesinsgeweld tydens Covid-19-pandemie
Die beperking van beweging wat daarop gemik is om die verspreiding van die koronavirus te stop, kan maak dat gesinsgeweld meer dikwels voorkom en ernstiger en gevaarliker is.
In Suid-Afrika is geslagsgerigte geweld (GGG) aan die toeneem namate mense gedwing word om tuis te bly om die verspreiding van Covid-19 hok te slaan. Die inperking, gereedheidsvlakke en sosiale afsondering laat slagoffers van GGG afgesonder van die breër gemeenskap en ingehok in hul huise met mishandelende lewensmaats. Ekonomiese druk en 'n gebrek aan sosiale steun – soos toe kerke en skole – vererger dikwels die mishandeling.
Molefi Takalo, Lifeline SA se hoof-uitvoerende beampte, sê sedert die aanvang van die Covid-19-inperking het die getal GGG-gevalle met 500% toegeneem.
Bernadine Bachar, direkteur by Saartjie Baartman Sentrum vir Vroue en Kinders, sê die geleenthede vir 'n oorlewende om haarself en haar kinders uit die mishandelingsituasie te verwyder, word beperk deur die mishandelaar se uitgerekte aanwesigheid.
"As gevolg van die baie korter marge om uit te kom en hulp te soek, is dit noodsaaklik dat sy ten volle gereed moet wees as die geleentheid om hulp te soek hom voordoen."
Die Nasionale Skuilingbeweging van Suid-Afrika het na vore getree met 'n veiligheidsplan teen gesinsgeweld tydens die Covid-19-pandemie en stel die volgende stappe voor:
Soek versigtig steun
Het jy 'n vriend, kollega, familielid of plaaslike organisasie wat jy om hulp of steun kan nader? Indien wel, kontak die vertroueling en laat hom of haar weet dat jy in hierdie tye dalk hulp kan nodig kry. Kry hulle steun en vee dan die boodskappe uit. Oorweeg dit om na verskeie mense uit te reik vir geval sommige mense nie bereik kan word op 'n tydstip dat jy dringend hulp nodig het nie.
Vee soektogte en versoeke om hulp uit
Wees liewer altyd versigtig. Vee uit jou internetsoekgeskiedenis en webblaaie waar jy na hulpbronne gesoek het. Vee e-posse en teks uit wat jy na jou ondersteuningsnetwerk gestuur het. As jy 'n oproep om hulp gemaak het, skakel onmiddellik daarna 'n ander nommer vir geval die mishandelaar die weerskakelfunksie op jou telefoon druk.
Skep 'n stel kodes tussen jou en jou ondersteuner wat aandui wanneer jy hulp nodig het. Dit kan 'n oënskynlik vriendelike woord of sin wees wat jy kan gebruik selfs al is die mishandelaar binne hoorafstand. As jou bure deel van jou steungroep is, skep 'n visuele sein wat hulle sal waarsku dat jy in nood verkeer. Voorbeelde van visuele seine is om 'n buitelig verskeie kere aan en af te skakel of om 'n stuk materiaal om 'n reling of aan 'n heining vas te maak. Kom met jou ondersteuner ooreen oor watter tipe hulp nodig is na gelang van die kode of sein.
Gereedmaak om weg te gaan
Pak 'n sak en versteek dit op 'n veilige, maklik bereikbare plek. Maak seker dat jy die volgende items insluit:
Drie stelle klere en essensiële toiletware
relevante dokumente, soos ID's, paspoorte, kinders se geboortesertifikate, huweliksertifikaat, beskermingsbevel, ens.
geld en bankkaarte
Maak seker dat jy lugtyd en data het voordat jy weggaan.
As jy kan, hou rekord van die mishandeling met datums, geleenthede en dreigemente. Dit sal help as jy regshulp of beskermingstussenkoms wil hê.
Probeer eers vasstel wat die beste tyd sal wees om weg te gaan. Kan jy wag totdat die mishandelaar slaap of besig is? As dit nie kan nie, dink aan 'n rede om uit te gaan, soos 'n doktersafspraak of 'n siek vriendin. Jy moet vooraf weet waarheen jy wil gaan en tref reëlings, as dit moontlik is. As jy nie op jou eie kan gaan nie, kontak 'n hulpnommer.
Die Suid-Afrikaanse regering het die volgende 24/7-dienste ingestel wat oorlewendes van GGG tydens inperking kan gebruik:
GGG-bevelsentrum: 0800 428 428
Bel of stuur "please call me" na: *120*787#
Lifeline Gesinsgeweldhulp: 0800 150 150
Doen aansoek om 'n beskermingsbevel as jy nie reeds een het nie. Skuilings en organisasies kan help met die proses. Landdroskantore bly ook oop gedurende hierdie tyd. Wees versigtig vir wie jy jou nuwe adres en telefoonnommer gee. Nadat die waarskuwingsvlakke opgehef is, moet jy seker maak dat jou kinders se skole bewus is van die situasie en stel hulle in kennis dat net jy of 'n persoon wat jy aanwys gemagtig is om te kinders by die skool af te haal. Bly praat met vertroude persone oor jou situasie, kry traumaberading en regshulp.